Document ID: 32012R0865

KOMISIJOS ĮGYVENDINIMO REGLAMENTAS (ES) Nr. 865/2012
2012 m. rugsėjo 21 d.
kuriuo iš dalies keičiamas Reglamentas (EB) Nr. 867/2008, kuriuo nustatomos išsamios Tarybos reglamento (EB) Nr. 1234/2007 taikymo taisyklės dėl alyvuogininkystės sektoriaus ūkio subjektų organizacijų, jų darbo programų ir finansavimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103 straipsnio 2 dalies trečią pastraipą kartu su 4 straipsniu,
kadangi:
(1)
pagal Komisijos reglamento (EB) Nr. 867/2008 (2) 11 straipsnį užstatą pateikusios alyvuogininkystės ūkio subjektų organizacijos gali gauti ne didesnį kaip 90 % reikalavimus atitinkančių metinių išlaidų avansą. Tuo tikslu iki mėnesio, einančio po kiekvienų patvirtintos darbo programos vykdymo metų pradžios, pabaigos valstybė narė sumoka pirmąją dalį;
(2)
ši nuostata, kurios tikslas - leisti greitai pradėti darbus, Graikijoje laukiamo poveikio neturėjo dėl ekonominės krizės. Dėl jos kai kurios ūkio subjektų organizacijos, negalėdamos pateikti Reglamento (EB) Nr. 867/2008 11 straipsnio 4 dalyje reikalaujamo užstato, negalėjo gauti minėto straipsnio 2 dalyje nurodyto avanso, todėl nepradėjo įgyvendinti savo 2012-2015 m. laikotarpio programų;
(3)
esant tokioms sąlygoms, išimties tvarka šiai valstybei narei reikėtų leisti Reglamento (EB) Nr. 867/2008 11 straipsnio 2 dalies pirmoje pastraipoje numatytą pirmąją avanso dalį pervesti iki 2012 m. rugsėjo 30 d.; tai leistų gavėjams vėl panaudoti atsilaisvinusius ankstesnių darbo programų užstatus, su sąlyga, kad tenkinamos visos reikiamos sąlygos;
(4)
todėl Reglamentas (EB) Nr. 867/2008 turėtų būti atitinkamai iš dalies pakeistas;
(5)
siekiant užtikrinti šios priemonės veiksmingumą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
(6)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 867/2008 11 straipsnio 2 dalis papildoma tokia pastraipa:
„Nukrypstant nuo pirmos pastraipos ir pirmaisiais 2012-2015 m. laikotarpiui patvirtintų darbo programų vykdymo metais atitinkamoms ūkio subjektų organizacijoms pirmąją avanso dalį, sudarančią pusę 1 dalyje nurodytos sumos, Graikija gali pervesti iki 2012 m. rugsėjo 30 d.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. rugsėjo 21 d.

Labels: 2
18
19
6